KOMISIJOS REGLAMENTAS (ES) Nr. 37/2010
2009 m. gruodžio 22 d.
dėl farmakologiškai aktyvių medžiagų, jų klasifikacijos ir didžiausios leidžiamosios koncentracijos gyvūniniuose maisto produktuose
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2009 m. gegužės 6 d. Europos Parlamento ir Tarybos reglamentą (EB) Nr. 470/2009, nustatantį Bendrijos farmakologiškai aktyvių medžiagų leistinų liekanų kiekių nustatymo gyvūninės kilmės maisto produktuose tvarką, panaikinantį Tarybos reglamentą (EEB) Nr. 2377/90 ir iš dalies keičiantį Europos Parlamento ir Tarybos direktyvą 2001/82/EB ir Europos Parlamento ir Tarybos reglamentą (EB) Nr. 726/2004 (1), ypač į jo 27 straipsnio 1 dalį,
kadangi:
(1)
Siekiant apsaugoti visuomenės sveikatą farmakologiškai aktyvios medžiagos buvo suklasifikuotos ir išdėstytos 1990 m. birželio 26 d. Tarybos reglamento (EEB) Nr. 2377/90, nustatančio veterinarinių vaistų likučių gyvūninės kilmės maisto produktuose didžiausių kiekių nustatymo tvarką Bendrijoje (2) keturiuose prieduose, remiantis tų medžiagų saugos moksliniu vertinimu. Į I priedą įtrauktos medžiagos, kurių didžiausia leidžiamoji koncentracija (didžiausi likučių kiekiai) buvo nustatyta, II priede išvardytos medžiagos, kurių didžiausią leidžiamąją koncentraciją nustatyti nebuvo būtina, III priede išvardytos medžiagos, kurių didžiausia leidžiamoji koncentracija buvo laikina, o IV priede - medžiagos, kurių didžiausią leidžiamąją koncentraciją nustatyti nebuvo galima, nes bet kokia jų koncentracija pavojinga žmonių sveikatai.
(2)
Siekiant supaprastinti nuostatas būtina išdėstyti tas farmakologiškai aktyvias medžiagas, jas suklasifikuoti ir nustatyti didžiausią leidžiamąją koncentraciją Komisijos reglamente. Kadangi ši klasifikacija atitinka klasifikacijos sistemą, numatytą Reglamente (EB) Nr. 470/2009, klasifikuojant taip pat reikėtų atsižvelgti į galimybę skirti šias farmakologiškai aktyvias medžiagas maistiniams gyvūnams.
(3)
Reglamento (EEB) Nr. 2377/90 prieduose esančią informaciją apie farmakologiškai aktyvių medžiagų terapinę klasifikaciją reikėtų įtraukti į atskirą medžiagų terapinės klasifikacijos skiltį.
(4)
Kad nuostatas būtų paprasčiau taikyti, visas farmakologiškai aktyvias medžiagas reikėtų išvardyti viename priede abėcėlės tvarka. Siekiant aiškumo reikėtų parengti dvi atskiras lenteles: vieną skirtą leidžiamoms naudoti medžiagoms, išvardytoms Reglamento (EEB) Nr. 2377/90 I, II ir III prieduose ir kitą - skirtą draudžiamoms naudoti medžiagoms, išvardytoms to reglamento IV priede.
(5)
Į šį reglamentą neturėtų būti įtraukta farmakologiškai aktyvių medžiagų laikina didžiausia leidžiamoji koncentracija, nustatyta Reglamento (EEB) Nr. 2377/90 III priede.
(6)
Šiame reglamente nustatytos priemonės atitinka Veterinarinių vaistų nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Priede nurodomos farmakologiškai aktyvios medžiagos, jų klasifikacija ir didžiausia leidžiamoji koncentracija.
2 straipsnis
Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2009 m. gruodžio 22 d.